**23 iunie 2016**

Clubul de Jazz şi Blues la ICR

O nouă întâlnire cu muzica de calitate este găzduită de Clubul de Jazz şi Blues ICR luni, 27 iunie 2016, în Sala mare a Institutului Cultural Român, din Aleea Alexandru nr. 38, cu începere de la ora 19.00. De această dată, accentul va fi pus pe procedeul de esenţă al generării jazz-ului – improvizaţia.

Pregătit să explice fenomenul, să-şi susţină argumentaţia cu semnificative ilustrări video şi audio, Florian Lungu, ajutat de producătorul american Norman Granz, va apela la nume celebre ale jazz-ului de peste ocean – precum saxofoniştii Coleman Hawkins, Charlie Parker, Lester Young, Benny Carter, Eddie „Lockjaw” Davis, trompetiştii Harry „Sweetes” Edison, Roy Eldridge, Clark Terry, Dizzy Gillespie, tromboniştii Bill Harris, Al Grey, pianiştii Hank Jones, Duke Ellington, Count Basie, Marian Petrescu, bass-iştii Ray Brown, John Lamb, Niels-Henning Oersted Pedersen, bateriştii Buddy Rich, Sam Woodyard, Bobby Durham şi mulţi alţii.

Iar pentru că o mie de înregistrări nu fac cât o interpretare creativă jazz-istică „pe viu”, în partea a doua a serii va evolua în faţa melomanilor grupul „Nadia Trohin & Friends”, talentata vocalistă fiind secondată de pianistul Albert Tajti şi de bass-istul Michael Acker, doi dintre cei mai înzestraţi reprezentanţi ai tinerei generaţii de jazzmani români.

Ce de obicei, intrarea publicului la Clubul de jazz şi Blues este liberă.

<http://icr.ro/pagini/clubul-de-jazz-si-blues-la-icr-5995>

Contact media: Direcția Comunicare, [biroul.presa@icr.ro](mailto:biroul.presa@icr.ro), 031 7100 678